ส่วนที่ 2

การจัดการและการกำกับดูแลกิจการ

7. ข้อมูลหลักทรัพย์และผู้ถือหุ้น

7.1 จำนวนทุนจดทะเบียนและทุนชำระแล้ว

ปัจจุบันบริษัทมีทุนจดทะเบียน 615 ล้านบาท ชำระเต็มมูลค่าโดยแบ่งออกเป็นหุ้นสามัญจำนวน 615
ล้านหุ้นมูลค่าหุ้นที่ตราไว้หุ้นละ 1 บาท

7.2 ผู้ถือหุ้นของบริษัท

ผู้ถือหุ้นบริษัทไม่มีข้อตกลงระหว่างผู้ถือหุ้นรายใหญ่ที่มีผลกระทบต่อการออกและเสนอขายหลักทรัพย์หรือการบริหารงานของบริษัทและสาระสำคัญที่มีผลต่อการดำเนินงาน
ปัจจุบันมีรายชื่อผู้ถือหุ้นบริษัทรายใหญ่ 10
รายแรกพร้อมจำนวนและสัดส่วนการถือหุ้นจากบันทึกข้อมูลของบริษัท ศูนย์รับฝากหลักทรัพย์
(ประเทศไทย) จำกัด ณ วันที่ 22 ธันวาคม 2560 ปรากฎดังนี้

  ------------------- ------------- ------------------- ----------------- -------------
  ผู้ถือหุ้น                                                 จำนวนหุ้นที่ถือ        %

  บริษัท พี พี แลนด์                                         145,000,000       23.58
  พร็อพเพอร์ตี้ จำกัด                                                          

  นายทวีทรัพย์           จิตต์โสภณ                           50,284,700        8.18

  นายเมธา             รังสิยาวรานนท์                       49,542,600        8.12

  นายวิชัย              ตันพัฒนรัตน์                          49,448,400        8.04

  น.ส.อำพันธ์           แปงคำ                             47,839,200        7.78

  น.ส.วิยะดา           อิทธิวิทยาธร                         23,806,900        3.87

  นายปฐมภพ            ชื่นพาณิชย์กิจ                         18,900,000        3.07

  นายพรเพชร                         ฐิตะสัจจา             14,542,700        2.37

  นางลลิภัศร์                          กิรปพน               10,000,000        1.63

  นายสุริยา                           เทพาคำ              7,750,000         1.26
  ------------------- ------------- ------------------- ----------------- -------------

7.3 บริษัทไม่มีการออกหลักทรัพย์อื่น

7.4 นโยบายจ่ายเงินปันผล

บริษัท แฟนซีวู๊ดอินดัสตรีส จำกัด (มหาชน)

มีนโยบายจ่ายเงินปันผลให้แก่ผู้ถือหุ้นประมาณร้อยละ 50 ของกำไรสุทธิในแต่ละปี

บริษัท แฟนซีวู้ดอินเตอร์เนชั่นแนล จำกัด (บริษัทย่อย)

มีนโยบายการจ่ายเงินปันผลให้แก่บริษัทประมาณร้อยละ 50 ของกำไรสุทธิในแต่ละปี

8. โครงสร้างการจัดการ

บริษัทมีคณะกรรมการซึ่งประกอบด้วยผู้ทรงคุณวุฒิที่มีคุณสมบัติครบถ้วน
ตามประกาศคณะกรรมการกำกับหลักทรัพย์และตลาดหลักทรัพย์ ข้อบังคับตลาดหลักทรัพย์และมาตรา
68 แห่งพระราชบัญญัติบริษัทมหาชนโดยมีรายละเอียดดังนี้ (ดูรายละเอียดเพิ่มเติมจากภาคผนวก)

8.1 คณะกรรมการบริษัท ณ วันที่ 31 ธันวาคม 2560 ประกอบด้วยกรรมการจำนวน 8 ท่าน ดังนี้

1. นายสุชาติ พิศิษฐวานิช ประธานกรรมการ

2. นายวิชัย ตันพัฒนรัตน์ กรรมการและกรรมการผู้จัดการใหญ่

3. นายอธิวัฒน์ ทรงรัศมีพัฒน์ กรรมการและรองกรรมการผู้จัดการใหญ่

4. นายทวีทรัพย์ จิตต์โสภณ กรรมการและผู้ช่วยกรรมการผู้จัดการใหญ่

5. พลตำรวจโทสมเดช ขาวขำ กรรมการ

6. นายประเสริฐ ภัทรดิลก ประธานคณะกรรมการตรวจสอบ

7. นายไพจิตร บุณยานุเคราะห์ ประธานคณะกรรมการสรรหาฯและกรรมการ

ตรวจสอบ

8. นายชวลิต ลีลาพรพิสิฐ กรรมการตรวจสอบและคณะกรรมการสรรหาฯ

โดยมี นายชูสกุล เอี่ยมโสภา เป็นเลขานุการคณะกรรมการบริษัท

ในการประชุมคณะกรรมการบริษัท แฟนซีวู๊ดอินดัสตรีส จำกัด (มหาชน) ประจำปี 2560 มีทั้งหมด
11 ครั้ง กรรมการทั้ง 8 ท่าน เข้าร่วมประชุม ครบทุกครั้ง

8.2 ผู้บริหารของบริษัท (ดูรายละเอียดเพิ่มเติมจากภาคผนวก)

1.  นายวิชัย ตันพัฒนรัตน์ กรรมการผู้จัดการใหญ่ และ รักษาการผู้จัดการฝ่ายการเงิน

2.  นายอธิวัฒน์ ทรงรัศมีพัฒน์ รองกรรมการผู้จัดการใหญ่

3.  นายทวีทรัพย์ จิตต์โสภณ ผู้ช่วยกรรมการผู้จัดการใหญ่

4.  นายชูสกุล เอี่ยมโสภา ผู้จัดการฝ่ายบุคคล - ธุรการ

5.  นางมาลี พิณทอง ผู้จัดการฝ่ายบัญชี

แผนผังโครงสร้างองค์กรของบริษัท แฟนซีวู๊ดอินดัสตรีส จำกัด (มหาชน)

8.3 เลขานุการบริษัท

5. นายชูสกุล เอี่ยมโสภา อายุ 55 ปี

ตำแหน่ง เลขานุการบริษัท

  สัดส่วนการถือหุ้นในบริษัท ไม่มีการถือครองหุ้นในบริษัท

คุณวุฒิการศึกษาสูงสุด ปริญญาโท รัฐศาสตร์มหาบัณฑิต สาขาบริหารรัฐกิจ

  มหาวิทยาลัยรามคำแหง

คณะกรรมการบริษัทได้มีมติแต่งตั้งให้ นายชูสกุล เอี่ยมโสภา
ให้ดำรงตำแหน่งเป็นเลขานุการบริษัทตั้งแต่วันที่วันที่ 28 มีนาคม 2552
โดยมีคุณสมบัติของผู้ดำรงตำแหน่งเป็นเลขานุการบริษัทปรากฏในเอกสารแนบ1

8.4 ค่าตอบแทนกรรมการและผู้บริหาร

ค่าตอบแทนที่เป็นตัวเงิน

  -------------------------- ---------- ------------------- ----------------- --------------- ---------------
  ค่าตอบแทนกรรมการและผู้บริหาร ปี จำนวนราย   บมจ.แฟนซีวู๊ดอินดัสตรีส   บจ.แฟนซีวู้ดอินเตอร์   บจ.แฟนซีแอสเสท   จำนวนเงินรวม
  2560                                                                                        (บาท)

  ค่าบำเหน็จตอบแทนกรรมการ      8          -                   -                 -               -

  เงินเดือน                    5          4,524,660.00        595,000.00        1,434,000.00    6,553,660.00

  โบนัส                       5          503,325.17          -                 119,500.00      622,825.17

  ค่าตอบแทนรายเดือน            8          2,160,000.00        550,000.00        600,000.00      3,310,000.00

  เบี้ยประชุม                   8          465,000.00          -                 -               465,000.00

  ผลประโยชน์หลังออกงาน         5          -                   -                 -               -

  กองทุนสำรองเลี้ยงชีพ           5          135,741.00          11,550.00         43,020.00       190,311.00

  รวม                                   7,788,726.17        1,156,550.00      2,196,520.00    11,141,796.17
  -------------------------- ---------- ------------------- ----------------- --------------- ---------------

ค่าตอบแทนอื่น (ที่ไม่ใช่เงิน) - กรรมการ (ไม่มี) - ผู้บริหาร (ไม่มี)

8.5 บุคลากร

บริษัท แฟนซีวู๊ดอินดัสตรีส จำกัด ( มหาชน) มีพนักงานทั้งหมด 91 คน โดยในปี 2560 บริษัทฯ
ได้จ่ายผลตอบแทนให้แก่พนักงานจำนวนทั้งสิ้น 29.55 ล้านบาท ซึ่งผลตอบแทน ได้แก่ เงินเดือน
ค่าล่วงเวลา เงินช่วยเหลือค่าครองชีพ เงินโบนัส เงินช่วยเหลือพิเศษ เงินประกันสังคม
และเงินสมทบกองทุนสำรองเลี้ยงชีพ เป็นต้น

นอกจากนี้บริษัทย่อยทั้ง 2 บริษัทได้จ่ายค่าตอบแทนให้แก่พนักงานในลักษณะเดียวกัน รวม 89.55
ล้านบาท ( บ.แฟนซีวู้ดอินเตอร์เนชั่นแนลจำกัด ระหว่าง 1 ม.ค. – 30 พ.ย. 60 )

จำนวนพนักงานและผลตอบแทน

  --------------------------------------------------- ------------------- ----- --------------------------- ----- ------------------ -----
  ตารางแสดงผลตอบแทนพนักงานบริษัทแฟนซีวู๊ดฯและบริษัทย่อยปี2560                                                                                  

                                                      บมจ.แฟนซีวู๊ดอินดัสตรีส         บ.แฟนซีวู้ดอินเตอร์เนชั่นแนลจำกัด 1       บ.แฟนซีแอสเสทจำกัด    
                                                                                ม.ค. – 30 พ.ย. 60                                    

  พนักงานระดับปฎิบัติการ                                   69                  คน    398                         คน    26                 คน

  พนักงานระดับบริหาร                                     7                   คน    3                           คน    7                  คน

  พนักงานสำนักงานใหญ่                                    15                  คน    46                          คน    23                 คน

  รวม                                                 91                  คน    447                         คน    56                 คน

  ผลตอบแทน                                            29,552,869.00       บาท   73,687,198.00               บาท   14,889,001.00      บาท
  --------------------------------------------------- ------------------- ----- --------------------------- ----- ------------------ -----

  9. การกำกับดูแลกิจการ

คณะกรรมการบริษัทได้มีการปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน (Code of
Best Practices) ที่เป็นไปตามแนวทางของตลาดหลักทรัพย์แห่งประเทศไทย มีรายละเอียดดังนี้

9.1 นโยบายการกำกับดูแลกิจการ

หลักการข้อ 1 นโยบายเกี่ยวกับการกำกับดูแลกิจการ

บริษัทให้ความสำคัญกับการปฏิบัติตามหลักการของการกำกับดูแลกิจการที่ดี โดยบริษัทมีความมั่นใจว่า
การปฏิบัติตามหลักการดังกล่าวจะเป็นประโยชน์ต่อการดำเนินธุรกิจของบริษัท
เพราะเป็นสิ่งที่แสดงให้เห็นถึงมาตรฐานการจัดการที่ดี
ซึ่งจะมีส่วนทำให้บริษัทได้รับการยอมรับมากขึ้นทั้งภายในและต่างประเทศ
ตลอดจนเป็นเครื่องแสดงถึงความโปร่งใสของฝ่ายจัดการ
อันจะสร้างความเชื่อมั่นให้เกิดขึ้นแก่ผู้ถือหุ้น ผู้ลงทุน และผู้ที่เกี่ยวข้องทุกฝ่าย

หลักการข้อ 2 สิทธิของผู้ถือหุ้น

บริษัทจะจัดให้มีระบบซึ่งให้ความมั่นใจว่าผู้ถือหุ้นจะได้รับการปฏิบัติโดยเท่าเทียมกัน
และมีนโยบายที่จะอำนวยความสะดวกในการจัดประชุมผู้ถือหุ้น
ในลักษณะที่สนับสนุนให้มีการปฏิบัติต่อผู้ถือหุ้นทุกรายอย่างเท่าเทียมกันและไม่จำกัดโอกาสในการศึกษาทำความเข้าใจเกี่ยวกับสารสนเทศของบริษัทและการเข้าประชุมผู้ถือหุ้น
โดยบริษัท ได้จัดส่งหนังสือนัดประชุมพร้อมทั้งข้อมูลประกอบการประชุมตามวาระต่าง ๆ
ให้ผู้ถือหุ้นทราบล่วงหน้าก่อนวันประชุม 7 วันทำการ พร้อมกับความเห็นของคณะกรรมการ
ประกอบในแต่ละวาระ บริษัทได้ให้โอกาสผู้ถือหุ้นในการแสดงความคิดเห็นและตั้งคำถามใด ๆ
ต่อที่ประชุมตามระเบียบวาระการประชุมและเรื่องที่เสนอ
รวมถึงการบันทึกการประชุมอย่างถูกต้องเพื่อให้ผู้ถือหุ้นสามารถตรวจสอบได้

หลักการข้อที่ 3 สิทธิของผู้มีส่วนได้เสีย

บริษัทให้ความสำคัญต่อสิทธิของผู้มีส่วนได้เสียทุกกลุ่ม ไม่ว่าจะเป็นผู้มีส่วนได้เสียภายใน ได้แก่
พนักงานและผู้บริหารของบริษัทและบริษัทย่อย หรือผู้มีส่วนได้เสียภายนอก ได้แก่ คู่แข่ง เจ้าหนี้
ภาครัฐและหน่วยงานอื่น ๆ ที่เกี่ยวข้อง
เนื่องจากบริษัทตระหนักถึงแรงสนับสนุนจากผู้มีส่วนได้เสียต่าง ๆ
ซึ่งจะสร้างความสามารถในการแข่งขันและสร้างกำไรให้กับบริษัท
ซึ่งถือว่าเป็นการสร้างความสำเร็จในระยะยาวของบริษัท

หลักการข้อที่ 4 การประชุมสามัญผู้ถือหุ้น

ในการประชุมสามัญผู้ถือหุ้นประจำปี 2560 ของบริษัท มีกรรมการเข้าร่วมประชุมทั้งสิ้น 8 ท่าน (
กรรมการเดิม มี 9 ท่าน ลาออก 1 ท่าน
อยู่ระหว่างรอการแต่งตั้งกรรมการใหม่เข้ามาแทนกรรมการเดิมที่ลาออก
)โดยประธานในที่ประชุมได้เปิดโอกาสให้ผู้ถือหุ้นมีสิทธิอย่างเท่าเทียมกันในการตรวจสอบการดำเนินงานของบริษัท
สอบถามและแสดงความคิดเห็นและข้อเสนอแนะต่าง ๆ
รวมทั้งได้บันทึกประเด็นซักถามและข้อคิดเห็นที่สำคัญไว้ในรายงานการประชุมแล้ว

หลักการข้อที่ 5 ภาวะผู้นำและวิสัยทัศน์

คณะกรรมการได้มีส่วนร่วมในการกำหนดวิสัยทัศน์ ภารกิจ กลยุทธ์ เป้าหมาย แผนธุรกิจ
และงบประมาณ ของบริษัท
ตลอดจนกำกับดูแลให้กรรมการบริหารและผู้บริหารดำเนินการให้เป็นไปตามแผนธุรกิจและงบประมาณ
ที่กำหนดไว้อย่างมีประสิทธิภาพและประสิทธิผล
เพื่อเพิ่มมูลค่าทางเศรษฐกิจสูงสุดให้แก่กิจการและความมั่นคง สูงสุดให้แก่ผู้ถือหุ้น

หลักการข้อที่ 6 ความขัดแย้งทางผลประโยชน์

คณะกรรมการได้ดูแลอย่างรอบคอบเพื่อป้องกันความขัดแย้งทางผลประโยชน์
โดยกำหนดนโยบายและขั้นตอนการอนุมัติรายการที่เกี่ยวโยงกันเป็นลายลักษณ์อักษร
รวมทั้งกำหนดนโยบายและวิธีการดูแลไม่ให้ผู้บริหารและผู้ที่เกี่ยวข้องนำข้อมูลภายในของบริษัทไปใช้เพื่อประโยชน์ส่วนตน
ดังนี้

1.  รายการที่อาจมีความขัดแย้งทางผลประโยชน์
    คณะกรรมการได้ทราบถึงลักษณะรายการที่มีความขัดแย้งทางผลประโยชน์
    และรายการที่เกี่ยวโยงกัน และได้พิจารณาความเหมาะสมอย่างรอบคอบทุกครั้ง
    รวมทั้งมีการปฏิบัติตามหลักเกณฑ์ของตลาดหลักทรัพย์
    โดยมีราคาและเงื่อนไขเสมือนการทำรายการกับบุคคลภายนอก

2.  การดูแลการใช้ข้อมูลภายใน
    กำหนดให้ผู้บริหารรายงานการเปลี่ยนแปลงการถือหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์
    และบริษัทห้ามมิให้ผู้บริหารซื้อขายหลักทรัพย์ของบริษัทในช่วง 1
    เดือนก่อนที่งบการเงินจะเปิดเผยต่อสาธารณชน

หลักการข้อที่ 7 จริยธรรมธุรกิจ

บริษัทจะจัดให้มีการจัดทำคู่มือการปฏิบัติงานที่เกี่ยวกับจรรยาบรรณของพนักงาน
พร้อมทั้งได้มีการจัดอบรมให้พนักงานปฏิบัติงานตามหลักจริยธรรมและจรรยาบรรณดังกล่าว
โดยต้องปฏิบัติงานด้วยความซื่อสัตย์สุจริต และต้องปฏิบัติตามกฎหมาย กฎเกณฑ์ และมาตรฐานต่าง ๆ
ที่เกี่ยวกับธุรกิจของบริษัทอย่างเคร่งครัด

หลักการข้อที่ 8 การถ่วงดุลของกรรมการที่ไม่เป็นผู้บริหาร

คณะกรรมการบริษัทมีจำนวน 8 ท่านประกอบด้วย

  กรรมการที่เป็นผู้บริหาร จำนวน 3 ท่าน

  กรรมการที่ไม่เป็นผู้บริหาร จำนวน 2 ท่าน

  กรรมการที่เป็นอิสระ จำนวน 3 ท่าน คิดเป็น 2 ใน 4 ของจำนวนกรรมการทั้งหมด

หลักการข้อที่ 9 การรวมหรือแยกตำแหน่ง

ประธานกรรมการ และกรรมการผู้จัดการใหญ่ เป็นตัวแทนของกลุ่มผู้ถือหุ้นรายใหญ่
ซึ่งถือหุ้นรวมกันมากกว่าร้อยละ 50 ของทุนที่ออกและเรียกชำระแล้วทั้งหมด อย่างไรก็ตาม
เพื่อให้เกิดการถ่วงดุลและการสอบทานการบริหารงาน
โครงสร้างคณะกรรมการของบริษัทประกอบด้วยกรรมการที่เป็นอิสระเป็นสัดส่วนร้อยละ 1 ใน 3
ของจำนวนกรรมการทั้งหมด

หลักการข้อที่ 10 ค่าตอบแทนกรรมการและผู้บริหาร

ค่าตอบแทนกรรมการ บริษัทได้กำหนดนโยบายค่าตอบแทนกรรมการไว้อย่างชัดเจนและโปร่งใส
โดยค่าตอบแทนอยู่ในระดับสูงเพียงพอที่จะดึงดูดและรักษากรรมการที่มีคุณสมบัติที่ต้องการ
และได้ขออนุมัติจากที่ประชุมผู้ถือหุ้นแล้ว
กรรมการที่ได้รับมอบหมายให้มีหน้าที่และความรับผิดชอบมากขึ้นจะได้รับค่าตอบแทน
ที่เหมาะสมกับหน้าที่และความรับผิดชอบที่ได้รับ

ค่าตอบแทนผู้บริหาร
บริษัทมีนโยบายจ่ายค่าตอบแทนให้ผู้บริหารในแนวทางเดียวกับผลงานของบริษัทและการปฏิบัติงานของผู้บริหารแต่ละคน
โดยการกำหนดค่าตอบแทนจะมีการดำเนินการที่โปร่งใสและเปิดเผยจำนวนค่าตอบแทนไว้ในรายงานประจำปีตามที่สำนักงาน
กลต. กำหนด

หลักการข้อที่ 11 การประชุมกรรมการ

คณะกรรมการมีกำหนดการประชุมอย่างน้อย 4 ครั้งในหนึ่งปี และมีการประชุมเพิ่มตามความจำเป็น
โดยมีการกำหนดวาระชัดเจนล่วงหน้า และมีวาระพิจารณาติดตามผลการดำเนินงานเป็นประจำ
ฝ่ายเลขานุการบริษัทได้จัดหนังสือเชิญประชุมพร้อมระเบียบวาระการประชุมและเอกสารก่อนการประชุมล่วงหน้า
7 วัน เพื่อให้คณะกรรมการได้มีเวลาศึกษาข้อมูลอย่างเพียงพอก่อนเข้าร่วมประชุม

หลักการข้อที่ 12 คณะอนุกรรมการ

บริษัทโดยคณะกรรมการสรรหาและพิจารณาค่าตอบแทน มีกระบวนการพิจารณาค่าตอบแทนที่เหมาะสม
โดยใช้ข้อมูลค่าตอบแทนบริษัทในอุตสาหกรรมเดียวกันและมีขนาดใกล้เคียงกัน
รวมทั้งผลประกอบการของบริษัทประกอบการพิจารณา

หลักการข้อที่ 13 ระบบควบคุมและการตรวจสอบภายใน

บริษัทได้ให้ความสำคัญต่อระบบควบคุมภายในทั้งในระดับบริหารและระดับปฏิบัติการที่มีประสิทธิภาพ
จึงได้กำหนดภาระหน้าที่ อำนาจการดำเนินการของผู้ปฏิบัติการ ผู้บริหาร
มีการควบคุมการดูแลการใช้ทรัพย์สินของบริษัทให้เกิดประโยชน์
และมีการแบ่งแยกหน้าที่เพื่อให้เกิดการถ่วงดุลและตรวจสอบระหว่างกันอย่างเหมาะสม
นอกจากนี้ยังมีการควบคุมภายในที่เกี่ยวกับระบบการเงิน
รวมถึงการตรวจสอบภายในนำเสนอเป็นรายงานต่อคณะกรรมการตรวจสอบของบริษัท

หลักการข้อที่ 14 รายงานของคณะกรรมการ

คณะกรรมการบริษัทเป็นผู้รับผิดชอบต่องบการเงินรวมของบริษัทและบริษัทย่อยและสารสนเทศทางการเงิน
ที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายที่เหมาะสมและถือปฏิบัติอย่างสม่ำเสมอ และใช้ดุลพินิจอย่างระมัดระวัง
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการบริษัทได้แต่งตั้งคณะกรรมการตรวจสอบ ซึ่งประกอบด้วยกรรมการที่ไม่เป็นผู้บริหาร
เพื่อดูแลรับผิดชอบเกี่ยวกับคุณภาพของรายงานทางการเงินและระบบการควบคุมภายใน
และความเห็นของคณะกรรมการตรวจสอบเกี่ยวกับเรื่องนี้ปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

หลักการข้อที่ 15 ความสัมพันธ์กับผู้ลงทุน

คณะกรรมการให้ความสำคัญต่อการเปิดเผยข้อมูลที่ถูกต้อง ครบถ้วน โปร่งใส และทั่วถึง
ทั้งรายงานข้อมูลทางการเงิน และข้อมูลทั่วไป
ตลอดจนข้อมูลสำคัญที่มีผลกระทบต่อราคาหลักทรัพย์ของบริษัท โดยได้เผยแพร่ข้อมูลข่าวสารต่าง ๆ
ดังกล่าวเพื่อให้ผู้ลงทุนและผู้ที่เกี่ยวข้องได้รับทราบ โดยผ่านช่องทางและสื่อการเผยแพร่ข้อมูลต่าง ๆ
ของตลาดหลักทรัพย์ และ web site ของบริษัท ในส่วนของงานด้านผู้ลงทุนสัมพันธ์นั้น
บริษัทยังไม่ได้จัดตั้งขึ้นมาเฉพาะแต่ได้มอบหมายให้เจ้าหน้าที่เฉพาะงานทำหน้าที่เป็นผู้ติดต่อสื่อสารกับผู้ลงทุนสถาบัน
ผู้ถือหุ้น รวมทั้งนักวิเคราะห์และภาครัฐที่เกี่ยวข้อง เนื่องจากกิจกรรมในเรื่องดังกล่าวยังไม่มากนัก
ซึ่งผู้ลงทุนสามารถติดต่อขอทราบข้อมูลบริษัทได้ที่ โทรศัพท์ 02816-3060-2 หรือที่ web site :
www.fancywood.th.com

9.2 คณะกรรมการชุดย่อย

คณะกรรมการบริหาร ปัจจุบันบริษัทมีคณะกรรมการบริหารจำนวน 3 ท่าน ดังนี้

1.  นายวิชัย ตันพัฒนรัตน์ ประธานกรรมการบริหาร

2.  นายอธิวัฒน์ ทรงรัศมีพัฒน์ กรรมการบริหาร

3.  นายทวีทรัพย์ จิตต์โสภณ กรรมการบริหาร

ขอบเขตอำนาจหน้าที่ของกรรมการบริหาร

1.  พิจารณาอนุมัตินโยบายที่สำคัญของบริษัท กำหนดภารกิจ วัตถุประสงค์ แนวทาง
    นโยบายของบริษัท รวมถึงการกำกับดูแลการดำเนินงานโดยรวม ผลผลิต
    ความสัมพันธ์กับลูกค้าและรับผิดชอบต่อคณะกรรมการบริษัท

2.  มีอำนาจจ้าง แต่งตั้ง โยกย้าย บุคคลตามจำนวนที่จำเป็นและเห็นสมควร
    ตั้งแต่ระดับกรรมการผู้จัดการใหญ่ และ ผู้บริหารของบริษัท
    รวมถึงการกำหนดขอบเขตอำนาจหน้าที่และผลประโยชน์ตอบแทนที่เหมาะสม และมีอำนาจ
    ในการปลดออก ให้ออก ไล่ออกพนักงานตามความเหมาะสม

3.  มีอำนาจในการกำหนดเงื่อนไขทางการค้า เช่น วงเงินเครดิต ระยะเวลาการชำระเงิน
    การทำสัญญาซื้อขาย การเปลี่ยนแปลงเงื่อนไขทางการค้า เป็นต้น

4.  มีอำนาจอนุมัติค่าใช้จ่ายตามโครงการที่ได้รับอนุมัติจากคณะกรรมการบริษัทแล้ว
    และค่าใช้จ่ายหรือการจ่ายเงิน แต่ละครั้งมีวงเงินไม่เกิน 300 ล้านบาท

5.  พิจารณาเรื่องการลงทุนในโครงการประเภทต่าง ๆ รวมถึงการซื้อขายทรัพย์สิน

6.  มีอำนาจกระทำการและแสดงตนเป็นตัวแทนบริษัทต่อบุคคลภายนอกในกิจการที่เกี่ยวข้องและเป็นประโยชน์
    ต่อบริษัท

7.  อนุมัติการแต่งตั้งที่ปรึกษาด้านต่าง ๆ ที่จำเป็นต่อการดำเนินงาน

8.  ดำเนินกิจการที่เกี่ยวข้องกับการบริหารงานทั่วไปของบริษัท

ทั้งนี้การอนุมัติรายการของคณะกรรมการบริหารดังกล่าว
ไม่รวมถึงการอนุมัติรายการที่ทำให้กรรมการบริหารหรือบุคคลที่อาจมีความขัดแย้ง
มีส่วนได้เสียหรืออาจมีความขัดแย้งทางผลประโยชน์ในลักษณะอื่นใดกับบริษัทหรือบริษัทย่อย
รวมถึงรายการที่กำหนดให้ต้องขอความเห็นชอบจากผู้ถือหุ้นในการทำรายการที่เกี่ยวโยงกัน และ
รายการได้มาหรือจำหน่ายไปซึ่งสินทรัพย์ของบริษัทเพื่อให้สอดคล้องกับข้อกำหนดของตลาดหลักทรัพย์

คณะกรรมการตรวจสอบ มีจำนวน 3 ท่าน ณ วันที่ 31 ธันวาคม 2560
คณะกรรมการตรวจสอบประกอบด้วย

1.  นายประเสริฐ ภัทรดิลก ประธานคณะกรรมการตรวจสอบ

2.  นายไพจิตร บุณยานุเคราะห์ กรรมการตรวจสอบ

3.  นายชวลิต ลีลาพรพิสิฐ กรรมการตรวจสอบ

โดยมี 4. นายวิชธวัช พรอนงค์สิริวุฒิ เป็นเลขานุการคณะกรรมการตรวจสอบ

อำนาจหน้าที่ของกรรมการตรวจสอบ

1.  สอบทานให้บริษัทมีการรายงานทางการเงินอย่างถูกต้องและเปิดเผยอย่างเพียงพอ
    โดยประสานงานกับผู้สอบบัญชีภายนอกและผู้บริหารที่มีหน้าที่จัดทำรายงานการเงินทั้งรายไตรมาสและประจำปี

2.  สอบทานให้บริษัทมีระบบการควบคุมภายในและการตรวจสอบภายในที่เพียงพอและมีประสิทธิภาพ

3.  พิจารณา
    คัดเลือกและเสนอแต่งตั้งผู้สอบบัญชีของบริษัทรวมถึงพิจารณาเสนอค่าตอบแทนของผู้สอบบัญชี

4.  สอบทานการปฏิบัติงานของบริษัทให้เป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนด ตลาดหลักทรัพย์หรือกฎหมายที่เกี่ยวข้องกับธุรกิจของบริษัท

5.  พิจารณาการเปิดเผยข้อมูลของบริษัท
    ในกรณีที่เกิดรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

6.  จัดทำรายงานกำกับดูแลกิจการของคณะกรรมการตรวจสอบโดยเปิดเผยไว้ในรายงานประจำปีของบริษัท
    ซึ่งรายงานดังกล่าวลงนามโดยประธานคณะกรรมการตรวจสอบ
    รายการดังกล่าวประกอบด้วยข้อมูลดังนี้

-   ความเห็นเกี่ยวกับกระบวนการจัดทำและการเปิดเผยข้อมูลในรายงานทางการเงินของบริษัท

-   ความเห็นเกี่ยวกับความเพียงพอของระบบควบคุมภายในของบริษัท

-   เหตุผลที่เชื่อว่าผู้สอบบัญชีของบริษัทเหมาะสมที่จะได้รับการแต่งตั้งต่อไปอีกวาระหนึ่ง

-   รายงานอื่นใดที่เห็นว่าผู้ถือหุ้นและผู้ลงทุนทั่วไปควรทราบภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท

คณะกรรมการสรรหาและพิจารณาค่าตอบแทน มีจำนวน 3 ท่าน ณ วันที่ 31 ธันวาคม 2560
ประกอบด้วย

  1. นายไพจิตร บุณยานุเคราะห์ ประธานคณะกรรมการสรรหาและพิจารณาค่าตอบแทน
  ค่าตอบแทน

  2. นายวิชัย ตันพัฒนรัตน์ กรรมการสรรหาและพิจารณาค่าตอบแทน

  3. นายชวลิต ลีลาพรพิสิฐ กรรมการสรรหาและพิจารณาค่าตอบแทน

โดยมี 4. นายชูสกุล เอี่ยมโสภา เป็นเลขานุการคณะกรรมการสรรหาและ พิจารณาค่าตอบแทน

อำนาจหน้าที่ของกรรมการสรรหาและพิจารณาค่าตอบแทน

1.  พิจารณาคัดเลือกบุคคลที่มีคุณสมบัติเหมาะสมที่จะดำรงตำแหน่งกรรมการบริษัท
    นำเสนอต่อคณะกรรมการบริษัทเพื่อนำเสนอต่อที่ประชุมสามัญผู้ถือหุ้น
    หรือนำเสนอต่อคณะกรรมการบริษัทเพื่อพิจารณาแต่งตั้ง

2.  พิจารณาคัดเลือกบุคคลที่เหมาะสมที่จะดำรงตำแหน่งกรรมการ
    และนำเสนอต่อคณะกรรมการบริษัทเพื่อพิจารณาแต่งตั้ง

3.  พิจารณากำหนดหลักเกณฑ์
    นโยบายการจ่ายค่าตอบแทนและผลประโยชน์อื่นให้แก่กรรมการและผู้บริหารระดับสูง
    ตั้งแต่รองกรรมการผู้จัดการใหญ่ขึ้นไป โดยต้องมีความชัดเจนโปร่งใส

4.  กำหนดแนวทางการประเมินผลงานของกรรมการและผู้บริหารระดับสูงตั้งแต่รองกรรมการผู้จัดการใหญ่ขึ้นไป
    เพื่อพิจารณาปรับผลตอบแทนประจำปี โดยได้คำนึงถึงหน้าที่ความรับผิดชอบ
    และความเสี่ยงที่เกี่ยวข้อง
    รวมถึงให้ความสำคัญกับการเพิ่มมูลค่าของส่วนของผู้ถือหุ้นในระยะยาวประกอบการพิจารณาประเมินผล

5.  ดูแลให้กรรมการและผู้บริหารระดับสูงตั้งแต่รองกรรมการผู้จัดการใหญ่ขึ้นไปของบริษัท
    ได้รับผลตอบแทนที่เหมาะสมกับหน้าที่และความรับผิดชอบที่มีต่อบริษัท

6.  พิจารณากำหนดค่าตอบแทนของกรรมการและนำเสนอที่ประชุมสามัญผู้ถือหุ้นเพื่อพิจารณาอนุมัติ

7.  ภารกิจอื่น ๆ ตามที่คณะกรรมการบริษัทมอบหมาย

กรรมการผู้จัดการใหญ่ของบริษัทคือ นายวิชัย ตันพัฒนรัตน์
มีขอบเขตอำนาจหน้าที่ซึ่งเป็นไปตามมติคณะกรรมการครั้งที่ 6/2545 เมื่อวันที่ 3 กันยายน 2545
มีรายละเอียดดังนี้

1.  เป็นผู้ตัดสินใจในเรื่องที่สำคัญของบริษัท กำหนดภารกิจ วัตถุประสงค์ แนวทาง
    นโยบายของบริษัทรวมถึงการกำกับดูแลการดำเนินงานโดยรวม ผลผลิต
    ความสัมพันธ์กับลูกค้าและรับผิดชอบต่อคณะกรรมการบริษัท

2.  มีอำนาจจ้าง แต่งตั้ง โยกย้ายบุคคลตามจำนวนที่จำเป็นและเห็นสมควร
    ตั้งแต่ระดับผู้บริหารหรือพนักงานของบริษัท เพื่อปฏิบัติหน้าที่ทุกตำแหน่ง
    รวมถึงการกำหนดขอบเขตอำนาจหน้าที่และผลประโยชน์ตอบแทนที่เหมาะสมและมีอำนาจในการปลดออก
    ให้ออก ไล่ออกพนักงานตามความเหมาะสม

3.  มีอำนาจในการกำหนดเงื่อนไขทางการค้า เช่น วงเงินเครดิต ระยะเวลาการชำระเงิน
    การทำสัญญาซื้อขายการเปลี่ยนแปลงเงื่อนไขทางการค้า เป็นต้น

4.  มีอำนาจอนุมัติค่าใช้จ่ายตามโครงการที่ได้รับอนุมัติจากคณะกรรมการบริษัทแล้ว
    และค่าใช้จ่ายหรือการจ่ายเงินแต่ละครั้งมีวงเงินไม่เกิน 50 ล้านบาท

5.  พิจารณาเรื่องการลงทุนในโครงการประเภทต่าง ๆ รวมถึงการซื้อขายทรัพย์สิน

6.  มีอำนาจกระทำการและแสดงตนเป็นตัวแทนบริษัทต่อบุคคลภายนอกในกิจการที่เกี่ยวข้องและเป็นประโยชน์ต่อบริษัท

7.  อนุมัติการแต่งตั้งที่ปรึกษาด้านต่าง ๆ ที่จำเป็นต่อการดำเนินงาน

8.  ดำเนินกิจการที่เกี่ยวข้องกับการบริหารงานทั่วไปของบริษัท

ทั้งนี้ การอนุมัติรายการของกรรมการผู้จัดการใหญ่ดังกล่าว
ไม่รวมถึงการอนุมัติรายการที่ทำให้กรรมการผู้จัดการใหญ่หรือบุคคลที่อาจมีความขัดแย้ง
มีส่วนได้เสียหรืออาจมีความขัดแย้งทางผลประโยชน์ในลักษณะอื่นใดกับบริษัทหรือบริษัทย่อย
รวมถึงรายการที่กำหนดให้ต้องขอความเห็นชอบจากผู้ถือหุ้นในการทำรายการที่เกี่ยวโยงกันและรายการได้มาหรือจำหน่ายไปซึ่งสินทรัพย์ของบริษัทเพื่อให้สอดคล้องกับข้อกำหนดของตลาดหลักทรัพย์

9.3 การสรรหาและแต่งตั้งกรรมการและผู้บริหารระดับสูง

บริษัทได้แต่งตั้งคณะกรรมการสรรหาและพิจารณาค่าตอบแทน โดยกรรมการทั้ง 3 ท่าน
จะเป็นผู้พิจารณาคัดเลือกบุคคลที่จะได้รับการแต่งตั้งเป็นกรรมการ ซึ่งจะพิจารณาจากคุณสมบัติความรู้
ความสามารถ ประสบการณ์ และเวลาที่จะเข้าร่วมประชุมกับคณะกรรมการบริษัทโดยสม่ำเสมอ
ทั้งนี้ที่ประชุมผู้ถือหุ้นจะเป็นผู้แต่งตั้งกรรมการโดยใช้เสียงข้างมากตามหลักเกณฑ์และวิธีการดังต่อไปนี้

1.  ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

2.  ผู้ถือหุ้นแต่ละคนจะต้องใช้คะแนนเสียงที่มีอยู่ทั้งหมดตามข้อ 1
    เลือกตั้งบุคคลเดียวกันหรือหลายคนเป็นกรรมการ ก็ได้
    แต่จะแบ่งคะแนนเสียงให้แก่ผู้ใดมากหรือน้อยกว่ากรรมการคนอื่น ๆ ไม่ได้

3.  บุคคลที่ได้รับคะแนนสูงสุดตามลำดับลงมาเป็นผู้ได้รับการคัดเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น
    ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนที่จะพึงมีหรือจะพึงเลือกตั้งในครั้งนั้นให้ผู้เป็นประธานเป็นผู้ออกเสียงชี้ขาดในการประชุมสามัญประจำปีทุกครั้ง
    กรรมการจำนวนหนึ่งในสามจะต้องออกจากตำแหน่งและถ้ากรรมการจะแบ่งออกให้ตรงเป็นสามส่วนไม่ได้แล้ว
    ให้กรรมการจำนวนที่ใกล้ที่สุดกับส่วนหนึ่งในสามออกจากตำแหน่ง

9.4 การกำกับดูแลการดำเนินงานของบริษัทย่อยและบริษัทร่วม

ในการกำกับดูแลการดำเนินงานของบริษัทย่อยและบริษัทร่วมนั้น
คณะกรรมการบริษัทได้มอบให้คณะกรรมการบริหารเป็นผู้พิจารณากำหนดบุคคลที่มีคุณวุฒิหรือมีคุณสมบัติที่เหมาะสมกับกิจการนั้นๆ
เป็นผู้แทนของบริษัทเข้าไปบริหารจัดการในบริษัทย่อย
โดยตัวแทนดังกล่าวมีหน้าที่ดำเนินการเพื่อประโยชน์และเป็นไปตามข้อบังคับของบริษัทย่อยนั้น ๆ
ซึ่งจะส่งผลดีโดยรวมต่อบริษัทในฐานะผู้ถือหุ้น

การกำหนดนโยบายด้านบัญชีและการเงิน
บริษัทได้กำหนดให้บริษัทย่อยใช้นโยบายด้านบัญชีและการเงินกลาง ทั้งนี้
เพื่อดูแลให้บริษัทย่อยมีนโยบายทางบัญูชี มีการจัดทำและเปิดเผยข้อมูลทางบัญชีการเงินอย่างถูกต้อง
ครบถ้วน
ทันเวลาและเป็นไปตามมาตรฐานเดียวกันตามข้อกำหนดของหน่วยงานที่กำกับดูแลและกฎหมายเกี่ยวข้อง

ขณะเดียวกันบริษัทได้วางแนวนโยบายในการออกเสียงในฐานะกรรมการในบริษัทย่อย
ในมติที่สำคัญต่าง ๆ เช่น การลดทุน การเพิ่มทุน การอนุมัติงบดุล
การให้ความเห็นชอบโครงสร้างการบริหารงาน หรือ การเข้าทำรายการ ต่าง ๆ
ตามข้อกำหนดของ พ.ร.บ.หลักทรัพย์ฯ เป็นต้น จะต้องเป็นไปตามแนวทางที่บริษัทได้กำหนดไว้
รวมถึงจะต้องเป็นไปตามหลักการกำกับดูแลกิจการที่ดีที่บริษัทได้กำหนดไว้

9.5 การดูแลเรื่องการใช้ข้อมูลภายใน

บริษัทมีนโยบายและวิธีการในการดูแลผู้บริหาร
ในการนำข้อมูลภายในของบริษัทไปใช้เพื่อประโยชน์ส่วนตน ดังนี้

1.  การให้ความรู้แก่ผู้บริหารในฝ่ายต่าง ๆ
    เกี่ยวกับหน้าที่ผู้บริหารที่ต้องจัดทำและเปิดเผยรายงานการถือครองหลักทรัพย์ของตน คู่สมรส
    และบุตรที่ยังไม่บรรลุนิติภาวะ ตามพระราชบัญญัติหลักทรัพย์และตลาดหลักทรัพย์ พ.ศ. 2535
    และตามข้อกำหนดของตลาดหลักทรัพย์แห่งประเทศไทย

2.  บริษัทแจ้งให้ผู้บริหารทราบว่า
    ผู้บริหารที่ได้รับทราบข้อมูลภายในไม่ควรซื้อขายหลักทรัพย์ของบริษัทในช่วง 1
    เดือนก่อนที่งบการเงินจะเปิดเผยต่อสาธารณชน หากพบว่า
    ผู้บริหารท่านใดกระทำการฝ่าฝืนโดยการใช้ข้อมูลภายในเพื่อประโยชน์ของตนเอง
    หรือมีความประพฤติส่อไปในทางที่จะทำให้บริษัทได้รับความเสียหาย
    บริษัทมีบทลงโทษตามระเบียบวินัยพนักงานของบริษัทตามลำดับความรุนแรงจากน้อยไปหามาก
    คือ เริ่มจากการตักเตือนด้วยวาจา การตักเตือนเป็นลายลักษณ์อักษร การปลดออก
    และการไล่ออก

9.6 ค่าตอบแทนของผู้สอบบัญชี

บริษัทฯ ได้จ้างบริษัท เอส พี ออดิท จำกัด ผู้สอบบัญชีของบริษัท โดยมี นางสาวซูซาน เอี่ยมวณิชชา
ผู้สอบบัญชีรับอนุญาตเลขที่ 4306 หรือนายสุชาติ พานิชย์เจริญ สอบบัญชีรับอนุญาตเลขที่ 4475 หรือ
นางสาวชื่นตา ชมเมิน ผู้สอบบัญชีรับอนุญาตเลขที่ 7570 หรือนางสาววันดี เอี่ยมวณิชชา
ผู้สอบบัญชีรับอนุญาตเลขที่ 8210 หรือ นางสาวยุพิน ชุ่มใจ ผู้สอบบัญชีรับอนุญาตเลขที่ 8622 หรือ
นายเกียรติศักดิ์ วานิชย์หานนท์ ผู้สอบบัญชีรับอนุญาตเลขที่ 9922
เป็นผู้ตรวจสอบงบการเงินของบริษัทประจำปี 2560
โดยมีรายละเอียดของค่าตอบแทนจากการตรวจสอบบัญชี ดังนี้

บริษัท แฟนซีวู๊ดอินดัสตรีส จำกัด (มหาชน)

งบปี 590,000 บาท

งบไตรมาสรวม 660,000 บาท

รวม 1,250,000 บาท

บริษัท แฟนซีวู้ดอินเตอร์เนชั่นแนล จำกัด

งบปี 440,000 บาท

งบไตรมาสรวม 360,000 บาท

รวม 800,000 บาท

บริษัท แฟนซี แอสเสท จำกัด

งบปี 600,000 บาท

งบไตรมาสรวม 600,000 บาท

รวม 1,200,000 บาท

รวม 3 บริษัท 3,250,000 บาท

9.7 การปฎิบัติตามหลักการกำกับดูแลกิจการที่ดีในเรื่องอื่น ๆ

--ไม่มี--

10. ความรับผิดชอบต่อสังคม

ความรับผิดชอบต่อสังคม

บริษัท แฟนซีวู๊ดอินดัสตรีส จำกัด (มหาชน)
ตระหนักดีว่าเป้าหมายที่สำคัญของบริษัทมิใช่การดำเนินธุรกิจเพียงเพื่อสร้างตัวเลขของผลกำไร
หรือสร้างผลตอบแทนให้ผู้ถือหุ้นเท่านั้น บริษัทคำนึงอยู่เสมอว่าบริษัทเป็นส่วนหนึ่งของสังคม
การดำเนินธุรกิจของบริษัทต้องดำเนินการควบคู่ไปกับสังคม ร่วมกันพัฒนาและเจริญเติบโตไปพร้อม ๆ
กัน
ดังนั้นเป้าหมายในการดำเนินธุรกิจของบริษัทมิได้คำนึงถึงตัวเลขผลประกอบการธุรกิจเพียงอย่างเดียว
แต่จะต้องมีส่วนร่วมในการเป็นสมาชิกที่ดีของสังคม มีส่วนช่วยเหลือและสนับสนุนให้สังคมพัฒนาไปได้
เพราะหากชุมชนและสังคมพัฒนาเติบโตขึ้นอย่างแข็งแรงจะเป็นรากฐานที่สำคัญทำให้สังคมส่วนรวมและประเทศชาติพัฒนาขึ้นอย่างยั่งยืน
และเมื่อสังคมและประเทศชาติพัฒนาขึ้นจะมีส่วนช่วยส่งเสริมให้การดำเนินธุรกิจของบริษัทพัฒนาเติบโตขึ้นเช่นกัน

บริษัท แฟนซีวู๊ดอินดัสตรีส จำกัด (มหาชน) มีนโยบายเสริมสร้างประโยชน์สุข
และการพัฒนาให้แก่ชุมชนและสังคม
ที่ผ่านมาบริษัทมีนโยบายมุ่งเน้นไปที่การส่งเสริมศึกษาของเยาวชนที่ขาดโอกาสทางการศึกษาเป็นหลัก
โดยบริษัทเชื่อมั่นว่าการให้เยาวชนได้รับโอกาสทางการศึกษาที่ดี
จะเป็นปัจจัยสำคัญที่ช่วยส่งเสริมให้เยาวชนมีความคิดสร้างสรรค์
เมื่อเยาวชนเหล่านี้เติบโตเป็นผู้ใหญ่จะเป็นบุคลากรที่สำคัญในการพัฒนาประเทศชาติในอนาคต
นอกจากนโยบายการส่งเสริมการศึกษาให้แก่เยาวชน บริษัทยังร่วมโครงการสาธารณประโยชน์อื่น
เช่น การช่วยเหลือสังคมเมื่อประสบภัยพิบัติต่าง ๆ
เป็นการช่วยเหลือบรรเทาทุกข์ให้แก่ประชาชนผู้ประสบภัย ทั้งการช่วยบูรณะซ่อมแซมทั้งในด้านจิตใจ
ชีวิตความเป็นอยู่ และอาคารสิ่งปลูกสร้างที่พักอาศัยของผู้ประสบภัย
เพื่อให้ชุมชนและสังคมกลับมาดำเนินไปได้อย่างปกติ

กิจกรรมเพื่อประโยชน์ต่อสังคมและสิ่งแวดล้อม

- กิจกรรมด้านสังคม

ตั้งแต่ปี 2543 เป็นต้นมา บริษัทมีโครงการสร้างโรงเรียน สร้างห้องสมุด
และให้ทุนการศึกษากับชุมชนในพื้นที่รอบ ๆ บริษัทฯ รวมทั้งพื้นที่ห่างไกลที่ขาดแคลน ดังนี้

1.  สร้างโรงเรียน

    1.  ปี 2545 ดำเนินการสร้างโรงเรียนศูนย์คริสเตียนอิมมานูเอล จังหวัดเชียงราย

    2.  ปี 2545 ดำเนินการสร้างอาคารเรียน โรงเรียนบ้านสันกอง จังหวัดเชียงราย

2.  มอบทุนการศึกษา

    1.  โครงการมอบทุนการศึกษาให้กับโรงเรียนในพื้นที่อำเภอพระสมุทรเจดีย์
        จังหวัดสมุทรปราการซึ่งเป็นที่ตั้งของสำนักงานใหญ่ บริษัท แฟนซีวู๊ดอินดัสตรีส จำกัด
        (มหาชน) ได้แก่ (1)โรงเรียนวัดใหญ่ (2)โรงเรียนวัดใหม่ (3)โรงเรียนคลอง 2
        พี่น้อง (4) โรงเรียนอนุบาลพระสมุทรเจดีย์ (5) โรงเรียนวัดแค

    2.  โครงการมอบทุนการศึกษาให้กับโรงเรียนในพื้นที่อำเภอพุนพินจังหวัด สุราษฎร์ธานี
        ซึ่งเป็นที่ตั้งของบริษัท แฟนซีวู้ดอินเตอร์เนชั่นแนล จำกัด (บริษัทย่อย ) ได้แก่ (1)
        โรงเรียนบ้านนาใหญ่ (2) โรงเรียนวัดทุ่งเซียด (3) โรงเรียนวัดสุวรรณโกฎิ (4)
        โรงเรียนพุนพินวิทยา

    3.  โครงการมอบทุนการศึกษาให้กับโรงเรียนในพื้นที่อำเภอทับปุด จังหวัดพังงา
        ซึ่งเป็นที่ตั้งของบริษัท แฟนซีวู้ดอินเตอร์เนชั่นแนล จำกัด (บริษัทย่อย ) ได้แก่ (1)
        โรงเรียนไทยรัฐวิทยา (2)โรงเรียนทับปุดวิทยา

3.  สร้างห้องสมุดชุมชน

    1.  โครงการสร้างอาคารห้องสมุดชุมชน ในพื้นที่ของอำเภอพุนพิน จังหวัดสุราษฎร์ธานี
        ซึ่งเป็นที่ตั้งของบริษัท แฟนซีวู้ดอินเตอร์เนชั่นแนล จำกัด (บริษัทย่อย ) เป็นอาคารปูน 3
        ชั้น พร้อมเฟอร์นิเจอร์ภายใน ใช้ระยะเวลาสร้าง 2 ปี รวมมูลค่า 7,800,000 บาท
        (เจ็ดล้านแปดแสนบาทถ้วน)

4.  การช่วยเหลือด้านสังคม

ปี 2543 บริจาคเงินช่วยน้ำท่วมภาคใต้ ผ่านสภากาชาดไทย 2,000,000 บาท

ปี 2544 บริจาคเงินช่วยการกุศล ผ่านสภากาชาดไทย 500,000 บาท

  บริจาคเงินช่วยมูลนิธิหฤทัยทิพย์ จ.เพชรบูรณ์ ผ่านสภากาชาดไทย

  300,000 บาท

ปี 2545 บริจาคเงินช่วยการกุศล ผ่านสภากาชาดไทย 500,000 บาท

ปี 2546 บริจาคเงินช่วยเหลือเด็กยากจน ผ่านสภากาชาดไทย 350,000 บาท

  บริจาคเงินช่วยเหลือโครงการฟื้นฟูผู้ประสบอุทกภัย ผ่านสภากาชาดไทย

  200,000 บาท

ปี 2548 บริจาคเงินช่วยเหลือผู้ประสบภัยสึนามิ ผ่านสภากาชาดไทย 1,000,000 บาท

  ปี 2552 บริจาคเงินช่วยเหลือผู้ประสบภัยพายุใต้ฝุ่นมรกต ประเทศไต้หวัน ผ่านสภากาชาดไทย
  2,000,000 บาท

ปี 2557 บริษัทสนับสนุนโครงการออกค่ายอาสาพัฒนาของนักศึกษามหาวิทยาลัย

รามคำแหง

ปี 2559 บริษัทสนับสนุนโครงการส่งเสริมการเรียนรู้ให้แก่เด็กนักเรียนโรงเรียนวัดทุ่ง

เซียด ตำบลท่าโรงช้าง อำเภอพุนพิน จังหวัดสุราษฎร์ธานี

บริษัทสนับสนุนกิจกรรมพัฒนาการศึกษาโรงเรียนเตรียมอุดมศึกษา

พัฒนาการสุราษฎร์ธานี

-   กิจกรรมด้านสิ่งแวดล้อม

บริษัท แฟนซีวู๊ดอินดัสตรีส จำกัด (มหาชน)
ให้สำคัญกับสิ่งแวดล้อมและคำนึงอยู่เสมอว่าบริษัทเป็นส่วนหนึ่งของสังคมดังนั้น
การดำเนินธุรกิจของบริษัทต้องดำเนินการควบคู่ไปกับสังคม
โดยกระบวนการผลิตและผลิตภัณฑ์ของบริษัทฯ
มุ่งเน้นในการรักษาสิ่งแวดล้อมไม่ก่อให้เกิดมลพิษแก่สิ่งแวดล้อมและผู้บริโภค

ในกระบวนการผลิตไม้ปาร์ติเกิลบอร์ดนั้นจะมีฝุ่นจำนวนมากในขั้นตอนการผลิตบริษัทฯ
จึงนำระบบกำจัดฝุ่น (Bag Filter) มาใช้ซึ่งเป็นระบบที่มีประสิทธิภาพในการดักจับฝุ่นมากที่สุด
สามารถกำจัดมลพิษทางอากาศด้วยอุปกรณ์ดักจับฝุ่น สามารถดักจับฝุ่นขนาดเล็กถึง 0.1 ไมครอนได้
มี ประสิทธิภาพสูงในการดักฝุ่นขนาดเล็ก ลดปัญหาเรื่องมลภาวะทางอากาศ
ภายในกระบวนการผลิตที่จะส่งผลต่อสุขภาพของพนักงานผู้ปฏิบัติงานและสิ่งแวดล้อมได้
ฝุ่นที่ดักได้จะเป็นฝุ่นแห้ง ติดอยู่ตามถุงกรองฝุ่นตกมายังด้านล่าง
ฝุ่นที่อยู่ก้นถังทั้งหมดจะถูกลำเลียงออกสู่ด้านนอกโดยอาศัย Air Lock
และสามารถนำกลับมาใช้ประโยชน์ได้

[]

[]

-   กิจกรรมการต่อต้านทุจริตคอร์รัปชั่น

นอกเหนือจากเป้าหมายในการดำเนินธุรกิจแล้วบริษัทยังมุ่งเน้นการจัดการดำเนินของธุรกิจภายใต้การบริหารแบบธรรมาภิบาลและการกำกับดูแลกิจการที่ดีโดยยึดมั่นการดำเนินธุรกิจควบคู่ไปกับความรับผิดชอบต่อสังคมและ
ไม่ก่อให้เกิดผลกระทบต่อสิ่งแวดล้อมเพื่อให้บริษัทเติบโตไปอย่างมีคุณภาพได้ในระยะยาวและสามารถสร้างผลตอบแทนที่ดีให้แก่ผู้ถือหุ้นและพนักงานได้อย่างยั่งยืนภายใต้การบริหารแบบ
ธรรมาภิบาลและการกำกับดูแลกิจการที่ดี บริษัทฯ
จึงให้ความสำคัญกับกิจกรรมการต่อต้านทุจริตคอร์รัปชั่นโดยคณะกรรมการบริษัทฯ
ได้ประชุมและมีมติเป็นนโยบายใช้ในการต่อต้านการทุจริตคอร์รัปชั่น  ออกมาดังนี้

นโยบายการต่อต้านการทุจริตคอร์รัปชั่น  

บริษัท แฟนซีวู๊ดอินดัสตรีส จำกัด (มหาชน)
ดำเนินกิจการโดยใช้กลยุทธ์ในการแข่งขันทางธุรกิจอย่างเป็นธรรม
ยึดมั่นและปฏิบัติตามกฎหมายที่เกี่ยวข้องอย่างเคร่งครัด บริษัทฯ
จึงมีความมุ่งมั่นในการต่อต้านการทุจริตคอร์รัปชั่น โดยกำหนดให้บริษัทฯ
และบริษัทย่อยต้องดำเนินการและปฏิบัติตามนโยบายต่อต้านการทุจริตคอร์รัปชั่นดังกล่าว
โดยครอบคลุมให้มีการปฏิบัติในทุกหน่วยงานโดยเฉพาะกระบวนการที่เกี่ยวข้องหรือสุ่มเสี่ยงต่อการทุจริตภายในบริษัท
รวมถึงการคอร์รัปชั่นทุกรูปแบบไม่ว่าทางตรงและทางอ้อม ทั้งนี้บริษัทได้มีการสื่อสาร ประชาสัมพันธ์
เพื่อสร้างความรู้ความเข้าใจกับพนักงานทุกคนในบริษัทฯ ไม่ให้มีการมอบเงินหรือ สิ่งของ
ให้กับผู้ติดต่องานภายนอก เพื่อประโยชน์ของบริษัทฯ
และหากตรวจพบว่ามีพนักงานไม่ได้ปฎิบัติตามนโยบายนี้ ไม่ว่าจะดำรงอยู่ในตำแหน่งหรือหน้าที่ใด
จะต้องได้รับบทลงโทษทางวินัย ไม่ว่าการกระทำนั้นจะช่วยทำให้บริษัทฯ
ไม่สูญเสียโอกาสในทางธุรกิจก็ตาม

แนวทางในการปฎิบัติงานตามนโยบายต่อต้านการทุจริตคอร์รัปชั่น

1.  ห้ามกรรมการ ผู้บริหาร
    และพนักงานของบริษัทและบริษัทย่อยดำเนินการหรือยอมรับหรือให้การสนับสนุนการทุจริตคอร์รัปชั่นในทุกรูปแบบทั้งทางตรงและทางอ้อม 
    โดยครอบคลุมถึง  ผู้รับจ้างหรือผู้รับจ้างช่วงอื่น ๆ ที่เกี่ยวข้อง 
    และกำหนดให้มีการสอบทานการปฏิบัติตามนโยบายต่อต้านการทุจริตคอร์รัปชั่นนี้อย่างสม่ำเสมอ 
    ตลอดจนมีการทบทวนแนวทางการปฏิบัติให้สอดคล้องกับนโยบาย ระเบียบปฏิบัติ ข้อกำหนด
    ข้อบังคับ ประกาศ กฎหมาย

2.  มาตราการต่อต้านการทุจริตคอร์รัปชั่น 
    เป็นส่วนหนึ่งของการดำเนินธุรกิจและเป็นหน้าที่ความรับผิดชอบของคณะกรรมการของบริษัท
    ผู้บริหาร ผู้บังคับบัญชา
    พนักงานทุกคนทุกระดับที่จะมีส่วนในการแสดงความคิดเห็นเกี่ยวกับการปฏิบัติเพื่อให้การดำเนินการด้านการต่อต้านทุจริตคอร์รัปชั่นบรรลุตามนโยบายที่กำหนด

3.  บริษัทไม่กระทำหรือสนับสนุนการให้สินบนในทุกรูปแบบ ทุกกิจกรรมที่อยู่ภายใต้การดูแล
    รวมถึงการควบคุม การบริจาคเพื่อการกุศล การบริจาคให้แก่พรรคการเมือง
    การให้ของขวัญทางธุรกิจและสนับสนุนกิจกรรมต่าง ๆ
    มีความโปร่งใสและไม่มีเจตนาเพื่อโน้มน้าวให้เจ้าหน้าที่ภาครัฐหรือเอกชนดำเนินการที่ไม่เหมาะสม

4.  บริษัทจัดให้มีการควบคุมภายในที่เหมาะสม
    สม่ำเสมอเพื่อป้องกันไม่ให้พนักงานมีการปฏิบัติที่ไม่เหมาะสม โดยเฉพาะงานขาย การตลาด
    จัดซื้อ

5.  บริษัทจัดให้ความรู้ด้านการต่อต้านการทุจริตและคอร์รัปชั่นแก่คณะกรรมการบริษัท
    ผู้บริหารและพนักงานเพื่อส่งเสริมความซื่อสัตย์ สุจริต
    และรับผิดชอบในการปฏิบัติตามหน้าที่ความรับผิดชอบ รวมถึงสื่อให้เห็นความมุ่งมั่นของบริษัท

6.  บริษัทจัดให้มีกลไกลการรายงานสถานะการเงินที่โปร่งใสและถูกต้องแม่นยำ

7.  บริษัทส่งเสริมให้มีการสื่อสารที่หลากหลายช่องทางเพื่อให้พนักงานและผู้มีส่วนเกี่ยวข้องสามารถแจ้งเบาะแสอันควรสงสัยโดยมั่นใจได้ว่าผู้แจ้งเบาะแสได้รับการคุ้มครอง
    โดยไม่ให้ถูกลงโทษ โยกย้ายที่ไม่เป็นธรรมหรือกลั่นแกล้งด้วยประการใด
    และรวมถึงการแต่งตั้งบุคคลเพื่อตรวจสอบติดตามทุกเบาะแสที่มีการแจ้งเข้ามา

11. การควบคุมภายในและการบริหารจัดการความเสี่ยง 

  รายงานของคณะกรรมการตรวจสอบ

เรียน ท่านผู้ถือหุ้น

ในปี 2560 คณะกรรมการตรวจสอบของบริษัทฯ ประกอบด้วยกรรมการอิสระ 3 ท่าน
ดังมีรายชื่อดังนี้

1. นายประเสริฐ ภัทรดิลก ประธานคณะกรรมการตรวจสอบ

2. นายไพจิตร บุณยานุเคราะห์ กรรมการตรวจสอบ

3. นายชวลิต ลีลาพรพิสิฐ กรรมการตรวจสอบ

ในปี 2560 ที่ผ่านมา คณะกรรมการตรวจสอบได้ทำหน้าที่ตามขอบเขตและอำนาจหน้าที่รับผิดชอบ
และได้มีการประชุมร่วมกับผู้บริหารและผู้มีส่วนเกี่ยวข้องรวม 7 ครั้ง
โดยคณะกรรมการตรวจสอบได้รับมอบหมายให้มีหน้าที่รับผิดชอบในการสอบทานงบการเงินรายไตรมาส
ร่วมกับหน่วยงานบัญชีของบริษัท
เพื่อให้มั่นใจว่ารายงานทางการเงินที่จัดทำขึ้นได้จัดทำอย่างถูกต้องตามที่ควร
มีการเปิดเผยข้อมูลที่เพียงพอ และเป็นไปตามมาตรฐานบัญชี
พร้อมทั้งให้ข้อสังเกตุและรับทราบแนวทางแก้ปัญหาเพื่อก่อให้เกิดประโยชน์สูงสุดกับบริษัท
ตลอดจนได้หารือและมีข้อสรุปในเรื่องสำคัญในการตรวจสอบ (Key Audit
Matters)ที่จะเปิดเผยในรายงานของผู้สอบบัญชีรับอนุญาตของบริษัท
และมีความเห็นสอดคล้องกับผู้สอบบัญชีว่างบการเงินดังกล่าว
มีความถูกต้องตามที่ควรในสาระสำคัญตามหลักการบัญชีที่รับรองทั่วไป นอกจากนี้ยังได้พิจารณา
คัดเลือก เสนอแต่งตั้งและกำหนดค่าตอบแทนผู้สอบบัญชีของบริษัทฯ
รวมถึงประชุมกับผู้สอบบัญชีภายนอกอย่างน้อยปีละหนึ่งครั้งด้วย

นอกจากนี้ได้สอบทานการทำรายการจำหน่ายไปซึ่งสินทรัพย์ รวมถึงรายการต่าง ๆ
ที่อาจเกี่ยวโยงกัน
หรือรายการที่อาจมีความขัดแย้งทางผลประโยชน์ตลอดจนได้ทำหน้าที่กำกับดูแลให้ทั้งบริษัทและบริษัทย่อยได้ดำเนินธุรกิจและปฏิบัติหน้าที่ให้ถูกต้องตามข้อพึงปฏิบัติที่ดีของบริษัทจดทะเบียนและข้อกำหนดกฎหมายที่เกี่ยวข้องต่าง
ๆ โดยเฉพาะในเรื่องของการเปิดเผยข้อมูลที่ครบถ้วนและถูกต้อง
และยังได้สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์หรือกฎหมายที่เกี่ยวข้องกับธุรกิจของบริษัท
และจัดทำรายงานการกำกับดูแลกิจการของคณะกรรมการตรวจสอบโดยเปิดเผยไว้ในรายงานประจำปีของบริษัทฯ
ซึ่งรายงานดังกล่าวต้องลงนามโดยประธานคณะกรรมการตรวจสอบ
และรายงานผลการปฏิบัติงานของคณะกรรมการตรวจสอบให้คณะกรรมการบริษัททราบ

ในการปฏิบัติงานตามขอบเขตอำนาจหน้าที่ คณะกรรมการตรวจสอบได้เชิญฝ่ายจัดการ ผู้บริหาร
หรือพนักงานของบริษัทที่เกี่ยวข้องมาให้ความเห็น ร่วมประชุม หรือ
ส่งเอกสารตามที่เห็นว่าเกี่ยวข้องจำเป็นและยังสามารถว่าจ้าง
ที่ปรึกษาหรือบุคคลภายนอกตามระเบียบของบริษัท มาให้ความเห็นหรือคำปรึกษาในกรณีจำเป็น
นอกจากนี้คณะกรรมการตรวจสอบอาจปฏิบัติการอื่นใดตามที่คณะกรรมการบริษัทมอบหมาย
คณะกรรมการตรวจสอบยังได้มีการประชุมกันเองเพื่อพิจารณาปัญหาที่มีสาระสำคัญเกี่ยวกับการจัดการ
และแจ้งให้กรรมการผู้จัดการและกรรมการบริษัททราบถึงผลการประชุมด้วย

ในปี 2560 นี้ คณะกรรมการตรวจสอบได้ว่าจ้างบริษัท กรินทร์ออดิท จำกัด
ให้เข้ามาทำหน้าที่ตรวจสอบภายในการดำเนินการของบริษัทอีกด้วย

คณะกรรมการตรวจสอบมีความเป็นอิสระในการปฎิบัติหน้าที่และได้รับความร่วมมือด้วยดีในการรับข้อมูล
ที่จำเป็นต่อการปฎิบัติหน้าที่อีกทั้งได้รับคำชี้แจงที่ชัดเจน
ตลอดจนการแก้ไขให้เป็นไปตามข้อเสนอแนะคณะกรรมการตรวจสอบสามารถติดต่อและประชุมหารือกับฝ่ายบริหาร
ผู้สอบบัญชีอิสระของบริษัทได้โดยไม่มีข้อจำกัด
สำหรับธุรกิจใหม่ด้านพัฒนาอสังหาริมทรัพย์ซึ่งมีความแตกต่างไปจากธุรกิจเดิมของบริษัท
คณะกรรมการตรวจสอบ
ได้กำหนดแนวทางการปฎิบัติงานในแนวทางที่บริษัทได้ดำเนินการมาก่อนหน้านี้ให้กับบริษัทย่อยดังกล่าวปฏิบัติ
เช่นเดียวกันด้วย

คณะกรรมการตรวจสอบได้รับทราบข้อเสนอแนะจากผู้สอบบัญชี และได้ขอให้บริษัท
รีบดำเนินการแก้ไขปรับปรุงตามข้อเสนอดังกล่าวซึ่งบางส่วนได้แก้ไขเป็นที่เรียบร้อยแล้ว
และยังมีบางส่วนดำเนินการอยู่และยังได้ใช้ข้อเสนอแนะของผู้สอบบัญชีเป็นแนวทางในการปฏิบัติมาโดยต่อเนื่องด้วย

คณะกรรมการตรวจสอบพิจารณาแล้วเห็นว่าบริษัทมีนโยบายการกำกับดูแลกิจการในระดับหนึ่ง
มีระบบการควบคุมภายในที่มีประสิทธิภาพเพียงพอ ไม่มีข้อบกพร่องในสาระสำคัญ

สำหรับงบการเงินประจำปีสิ้นสุด ณ วันที่ 31 ธันวาคม 2560
คณะกรรมการตรวจสอบได้สอบทานร่วมกับฝ่ายบริหารแล้ว มีความเห็นว่า
งบการเงินดังกล่าวแสดงฐานะการเงินและผลดำเนินโดยถูกต้องตามที่ควรในสาระสำคัญตามหลักการบัญชีที่รับรองทั่วไป

  []

นายประเสริฐ ภัทรดิลก

ประธานคณะกรรมการตรวจสอบ

ด้านผู้สอบบัญชีของบริษัทคือ นางสาวซูซาน เอี่ยมวณิชชา ผู้สอบบัญชีรับอนุญาตเลขที่ 4306
หรือนายสุชาติ พานิชย์เจริญ สอบบัญชีรับอนุญาตเลขที่ 4475 หรือ นางสาวชื่นตา ชมเมิน
ผู้สอบบัญชีรับอนุญาตเลขที่ 7570 หรือนางสาววันดี เอี่ยมวณิชชา ผู้สอบบัญชีรับอนุญาตเลขที่ 8210
หรือ นางสาวยุพิน ชุ่มใจ ผู้สอบบัญชีรับอนุญาตเลขที่ 8622 หรือ นายเกียรติศักดิ์ วานิชย์หานนท์
ผู้สอบบัญชีรับอนุญาตเลขที่ 9922 ผู้สอบบัญชีรับอนุญาต บริษัท เอส พี ออดิท จำกัด
เป็นผู้ตรวจสอบงบการเงินของบริษัทประจำปี 2560 ได้ให้ความเห็นในรายงานการตรวจสอบบัญชี
ดังนี้

รายงานของผู้สอบบัญชีรับอนุญาต

เสนอ ผู้ถือหุ้นและคณะกรรมการของบริษัท แฟนซีวู๊ดอินดัสตรีส จำกัด (มหาชน)

ความเห็น

ข้าพเจ้าได้ตรวจสอบงบการเงินรวมและงบการเงินเฉพาะกิจการของบริษัท แฟนซีวู๊ด อินดัสตรีส
จำกัด (มหาชน) และบริษัทย่อย (“กลุ่มบริษัท”) และเฉพาะของบริษัท แฟนซีวู๊ด อินดัสตรีส จำกัด
(มหาชน) ซึ่งประกอบด้วยงบแสดงฐานะการเงินรวมและงบแสดงฐานะการเงินเฉพาะกิจการ ณ
วันที่ 31 ธันวาคม 2560 งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการ
งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะกิจการและ
งบกระแสเงินสดรวมและงบกระแสเงินสดเฉพาะกิจการสำหรับปีสิ้นสุดวันเดียวกันและหมายเหตุประกอบงบการเงินรวมถึงหมายเหตุสรุปนโยบายการบัญชีที่สำคัญ

ข้าพเจ้าเห็นว่างบการเงินรวมและงบการเงินเฉพาะกิจการข้างต้นนี้แสดงฐานะการเงินรวมและฐานะการเงินเฉพาะกิจการของบริษัท
แฟนซีวู๊ด อินดัสตรีส จำกัด (มหาชน) และบริษัทย่อย และเฉพาะของบริษัท แฟนซีวู๊ด อินดัสตรีส
จำกัด (มหาชน) ณ วันที่ 31 ธันวาคม 2560
และผลการดำเนินงานรวมและผลการดำเนินงานเฉพาะกิจการ
และกระแสเงินสดรวมและกระแสเงินสดเฉพาะกิจการสำหรับปีสิ้นสุดวันเดียวกันโดยถูกต้องตามที่ควรในสาระสำคัญตามมาตรฐานการรายงานทางการเงิน

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี
ความรับผิดชอบของข้าพเจ้าได้กล่าวไว้ในวรรคของความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า
ข้าพเจ้ามีความเป็นอิสระจากกลุ่มบริษัทตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชี
ในส่วนที่เกี่ยวข้องกับการตรวจสอบงบการเงิน
และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ซึ่งเป็นไปตามข้อกำหนดเหล่านี้
ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่าง ๆ
ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินสำหรับงวดปัจจุบัน
ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินโดยรวมและในการแสดงความเห็นของข้าพเจ้า
ทั้งนี้ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

มูลค่าของสินค้าคงเหลือ

ณ วันที่ 31 ธันวาคม 2560 กลุ่มบริษัทมีสินค้าคงเหลือจำนวน 776.36 ล้านบาท
ซึ่งสินค้าคงเหลือของกลุ่มบริษัทแสดงมูลค่าในงบแสดงฐานะการเงินด้วยวิธีราคาทุนหรือมูลค่าสุทธิที่คาดว่าจะได้รับแล้วแต่ราคาใดจะต่ำกว่า
(หมายเหตุประกอบงบการเงินข้อ 4.3 และข้อ 8)
ข้าพเจ้าให้ความสำคัญกับการประมาณมูลค่าสุทธิที่คาดว่าจะได้รับของผู้บริหาร
เพราะว่าประมาณการดังกล่าวเกี่ยวข้องกับการใช้ดุลยพินิจของผู้บริหาร
และสินค้าคงเหลือมีมูลค่าที่เป็นสาระสำคัญต่องบการเงินของกลุ่มบริษัท

วิธีการตรวจสอบที่เกี่ยวข้อง

ข้าพเจ้าได้สอบทานนโยบายการบัญชีที่กลุ่มบริษัทใช้ว่ามีความเหมาะสมสอดคล้องตามข้อกำหนดของมาตรฐานการรายงานทางการเงิน
และสอบทานความเหมาะสมและความสม่ำเสมอของวิธีการจัดทำประมาณการมูลค่าสุทธิที่คาดว่าจะได้รับดังกล่าว

ข้าพเจ้าได้ทำความเข้าใจเกี่ยวกับวิธีการจัดทำ
การสอบทานและการอนุมัติที่เกี่ยวข้องกับประมาณการมูลค่าสุทธิที่คาดว่าจะได้รับดังกล่าว และ

ข้าพเจ้าได้ตรวจสอบหลักฐานอย่างเหมาะสมและเพียงพอเกี่ยวกับความน่าเชื่อถือของราคาขายของสินค้าคงเหลือที่เกิดขึ้นภายหลังรอบระยะเวลารายงานและประมาณการค่าใช้จ่ายเพื่อทำให้สินค้าขายได้
ซึ่งใช้ในการจัดทำประมาณการมูลค่าสุทธิที่คาดว่าจะได้รับ
และทดสอบการคำนวณประมาณการมูลค่าสุทธิที่คาดว่าจะได้รับดังกล่าว

มูลค่าตามบัญชีของเครื่องผลิตแผ่นปาร์ติเกิ้ล (Particle Board)

กลุ่มบริษัทได้ทำการทดสอบการด้อยค่าสินทรัพย์ถาวรประเภทเครื่องผลิตแผ่นปาร์ติเกิ้ล (Particle
Board) (ตามที่กล่าวไว้ในหมายเหตุประกอบงบการเงินข้อ 4.9 และข้อ 14
เนื่องจากปริมาณการใช้งานของเครื่องผลิตแผ่นปาร์ติเกิ้ลดังกล่าวยังไม่เป็นไปตามเป้าหมายของกลุ่มบริษัท
ข้าพเจ้าให้ความสำคัญกับการทดสอบการด้อยค่าบัญชีผลิตแผ่นปาร์ติเกิ้ลดังกล่าว เพราะว่า ณ วันที่
31 ธันวาคม 2560
ราคาตามบัญชีของเครื่องผลิตแผ่นปาร์ติเกิ้ลที่แสดงรวมอยู่ในงบการเงินรวมมีจำนวน 201.58
ล้านบาท เป็นจำนวนเงินที่มีสาระสำคัญต่องบการเงินของกลุ่มบริษัท
นอกจากนี้ในขั้นตอนการประเมินมูลค่าที่คาดว่าจะได้รับคืนของเครื่องผลิตแผ่นปาร์ติเกิ้ลดังกล่าวซึ่งคำนวณโดยผู้ประเมินราคาอิสระนั้นจำเป็นต้องใช้ดุลยพินิจ

วิธีการตรวจสอบที่เกี่ยวข้อง

ข้าพเจ้าทำความเข้าใจ
ประเมินการออกแบบและการนำไปปฏิบัติเกี่ยวกับวิธีการระบุข้อบ่งชี้ของการด้อยค่า
ตลอดจนวิธีการทดสอบการด้อยค่าและการประมาณมูลค่าที่คาดว่าจะได้รับคืน
เพื่อให้ได้ความเชื่อมั่นว่าการจัดทำการทดสอบการด้อยค่าบัญชีเครื่องผลิตแผ่นปาร์ติเกิ้ลดังกล่าวมีความเหมาะสม

ข้าพเจ้าได้ประเมินความสมเหตุสมผลของสมมติฐานที่ผู้ประเมินราคาอิสระใช้ในการประมาณมูลค่ายุติธรรม
และพิจารณาความเหมาะสมของวิธีการประเมินมูลค่าที่ใช้ในการประมาณมูลค่ายุติธรรม
และข้าพเจ้าได้พิจารณาความเหมาะสมของวิธีการประเมินมูลค่าที่ใช้ในการประมาณมูลค่ายุติธรรม
และประเมินความสมเหตุสมผลของสมมติฐานที่ผู้ประเมินราคาอิสระใช้ในการประมาณมูลค่ายุติธรรม
เช่น อัตราการเสื่อมสภาพทางกายภาพ
อัตราความล้าสมัยของเทคโนโลยีและอัตราความล้าสมัยทางเศรษฐกิจ

นอกจากนี้
ข้าพเจ้าให้ความสำคัญต่อความเพียงพอของการเปิดเผยข้อมูลตามมาตรฐานการรายงานทางการเงิน

ข้อมูลอื่น

ผู้บริหารเป็นผู้รับผิดชอบต่อข้อมูลอื่น ข้อมูลอื่นประกอบด้วยข้อมูลซึ่งรวมอยู่ในรายงานประจำปี
แต่ไม่รวมถึงงบการเงินและรายงานของผู้สอบบัญชีที่อยู่ในรายงานประจำปีนั้น
ซึ่งคาดว่ารายงานประจำปีจะถูกจัดเตรียมให้ข้าพเจ้าภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินไม่ครอบคลุมถึงข้อมูลอื่นและข้าพเจ้าไม่ได้ให้ความเชื่อมั่นต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินคือ
การอ่านและพิจารณาว่าข้อมูลอื่นมีความขัดแย้งที่มีสาระสำคัญกับงบการเงินหรือความรู้ที่ได้รับจากการตรวจสอบของข้าพเจ้า
หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี
หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ
ข้าพเจ้าต้องสื่อสารเรื่องดังกล่าวกับผู้มีหน้าที่ในการกำกับดูแลเพื่อให้ผู้มีหน้าที่ในการกำกับดูแลดำเนินการแก้ไขข้อมูลที่แสดงขัดต่อข้อเท็จจริง

ความรับผิดชอบของผู้บริหารและผู้มีหน้าที่ในการกำกับดูแลต่องบการเงิน

ผู้บริหารมีหน้าที่รับผิดชอบในการจัดทำและนำเสนองบการเงินเหล่านี้โดยถูกต้องตามที่ควรตามมาตรฐานการรายงานทางการเงิน
และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงิน
ผู้บริหารรับผิดชอบในการประเมินความสามารถของกลุ่มบริษัทในการดำเนินงานต่อเนื่อง
เปิดเผยเรื่องที่เกี่ยวกับการดำเนินงานต่อเนื่อง (ตามความเหมาะสม)
และการใช้เกณฑ์การบัญชีสำหรับการดำเนินงานต่อเนื่องเว้นแต่ผู้บริหารมีความตั้งใจที่จะเลิกบริษัทหรือหยุดดำเนินงานหรือไม่สามารถดำเนินงานต่อเนื่องต่อไปได้

ผู้มีหน้าที่ในการกำกับดูแลมีหน้าที่ในการสอดส่องดูและกระบวนการในการจัดทำรายงานทางการเงินของกลุ่มบริษัท

ความรับผิดชอบของผู้สอบบัญชีต่อการตรวจสอบงบการเงิน

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
ไม่ว่าจะเกิดจากการทุจริตหรือข้อผิดพลาด
และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย
ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป
ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์ได้อย่างสมเหตุสมผลว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินจากการใช้งบการเงินเหล่านี้

ในการตรวจสอบของข้าพเจ้าตามมาตรฐานการสอบบัญชี
ข้าพเจ้าได้ใช้ดุลยพินิจและการสังเกตและสงสัยเยี่ยงผู้ประกอบวิชาชีพตลอดการตรวจสอบ
การปฏิบัติงานของข้าพเจ้ารวมถึง

-   ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน
    ไม่ว่าจะเกิดจากการทุจริตหรือข้อผิดพลาด
    ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น
    และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า
    ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด
    เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน
    การตั้งใจละเว้นการแสดงข้อมูล
    การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

-   ทำความเข้าใจในระบบการควบคุมภายในที่เกี่ยวข้องกับการตรวจสอบ
    เพื่อออกแบบวิธีการตรวจสอบที่เหมาะสมกับสถานการณ์
    แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มบริษัท

-   ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องซึ่งจัดทำขึ้นโดยผู้บริหาร

-   สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของผู้บริหารและจากหลักฐานการสอบบัญชีที่ได้รับ
    สรุปว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทในการดำเนินงานต่อเนื่องหรือไม่
    ถ้าข้าพเจ้าได้ ข้อสรุปว่ามีความไม่แน่นอนที่มีสาระสำคัญ
    ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินที่เกี่ยวข้อง
    หรือถ้าการเปิดเผยดังกล่าวไม่เพียงพอ ความเห็นของข้าพเจ้าจะเปลี่ยนแปลงไป
    ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า
    อย่างไรก็ตาม
    เหตุการณ์หรือสถานการณ์ในอนาคตอาจเป็นเหตุให้กลุ่มบริษัทต้องหยุดการดำเนินงานต่อเนื่อง

-   ประเมินการนำเสนอโครงสร้างและเนื้อหาของงบการเงินโดยรวม
    รวมถึงการเปิดเผยข้อมูลว่างบการเงินแสดงรายการและเหตุการณ์ในรูปแบบที่ทำให้มีการนำเสนอข้อมูลโดยถูกต้องตามที่ควรหรือไม่

-   ได้รับหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการภายในกลุ่มหรือกิจกรรมทางธุรกิจภายในกลุ่มบริษัทเพื่อแสดงความเห็นต่องบการเงินรวม
    ข้าพเจ้ารับผิดชอบต่อการกำหนดแนวทาง การควบคุมดูแลและการปฏิบัติงานตรวจสอบกลุ่มบริษัท
    ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่างๆ ที่สำคัญ
ซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้
ประเด็นที่มีนัยสำคัญที่พบจากการตรวจสอบรวมถึงข้อบกพร่องที่มีนัยสำคัญในระบบการควบคุมภายในหากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ
ที่มีนัยสำคัญมากที่สุดในการตรวจสอบงบการเงินในงวดปัจจุบันและกำหนดเป็นเรื่องสำคัญในการตรวจสอบ
ข้าพเจ้าได้อธิบายเรื่องเหล่านี้ในรายงานของผู้สอบบัญชีเว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว
หรือในสถานการณ์ที่ยากที่จะเกิดขึ้น
ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

บริษัท เอส พี ออดิท จำกัด

[]

(นางสาววันดี เอี่ยมวณิชชา)

ผู้สอบบัญชีรับอนุญาตเลขที่ 8210

กรุงเทพมหานคร

วันที่ 28 กุมภาพันธ์ 2561

12. รายการระหว่างกัน

บุคคลหรือกิจการที่เกี่ยวข้องกัน หมายถึง บุคคลหรือกิจการที่อยู่ภายใต้การควบคุมของกลุ่มบริษัท
หรือสามารถควบคุมกลุ่มบริษัททั้งทางตรงและทางอ้อม
หรือมีอิทธิพลอย่างเป็นสาระสำคัญในการตัดสินใจด้านการเงินหรือการดำเนินงานของกลุ่มบริษัท

ในปี 2560 บริษัทมีรายการระหว่างกันตามรายละเอียดในหมายเหตุประกอบงบการเงิน ข้อ 5
เรื่องรายการกับบุคคลหรือกิจการที่เกี่ยวข้องกัน

บริษัทปฎิบัติตามข้อกำหนดของคณะกรรมการกำกับหลักทรัพย์และตลาดหลักทรัพย์และตลาดหลักทรัพย์แห่งประเทศไทยในการปฎิบัติตามข้อกำหนดเกี่ยวกับการเปิดเผยข้อมูลในการทำรายการที่เกี่ยวโยงกันรวมถึงการได้มาหรือจำหน่ายไปของรายการที่สำคัญของบริษัทและบริษัทย่อยตลอดจนมาตรฐานบัญชีที่กำหนดโดยสภาวิชาชีพบัญชี

มาตรการหรือขั้นตอนอนุมัติ รวมถึงแนวโน้มการทำรายการระหว่างกันในอนาคต

ขั้นตอนการอนุมัติการทำรายการระหว่างกันในอนาคต
บริษัทได้มอบหมายให้ผู้จัดการฝ่ายการเงินและผู้จัดการฝ่ายบัญชีเป็นผู้รวบรวมข้อมูลที่เกี่ยวข้องกับการทำรายการระหว่างกันทั้งหมดจากหน่วยงานที่เกี่ยวข้องนำเสนอต่อคณะกรรมการตรวจสอบ
เพื่อพิจารณาให้ความเห็นรายการดังกล่าวเป็นรายการที่เป็นไปตามลักษณะธุรกิจทั่วไปและเป็นไปในราคายุติธรรมและนำเสนอต่อคณะกรรมการบริษัทเพื่อพิจารณา
ทั้งนี้บริษัทจะปฏิบัติตามกฎหมายว่าด้วยหลักทรัพย์และตลาดหลักทรัพย์และข้อบังคับ ประกาศ
คำสั่งหรือข้อกำหนดของตลาดหลักทรัพย์แห่งประเทศไทย โดย ผู้มีส่วนได้เสียในการทำรายการใด ๆ
ไม่มีสิทธิออกเสียงอนุมัติการทำรายการนั้น